《五月十有八夜与审知同宿塔山次审知韵》
宋代·赵蕃

初期半山来，已止辄复上。
山游更同君，兼取鱼熊掌。
向来观极南，屡作此山想。
那知有今日，谈笑得纵赏。
谢公彼何人，诗声擅霄壤。
得非山川行，于以助其长。
逐人易浮沈，与物多俯仰。
政当恨未立，安曰悟已往。
萧萧烟云变，浩浩风雨响。
世岂乏此观，身由居苍莽。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。